Csak a veszélyhelyzet lezárulta után hajlandó vitázni a magyar kormányfő arról, hogy mások mit "fantáziálnak" a szándékairól.

Levelet küldött Orbán Viktor miniszterelnök az Európai Néppárt (EPP) főtitkárának, Antonio López-Istúriz White-nak azután, hogy csütörtökön tizenhárom tag kérte a Fidesz azonnali kizárását a pártcsaládból.

A levélben, amelyet Novák Katalin tett közzé a Twitteren, a kormányfő úgy fogalmazott: a világ a feje tetejére állt, ezért a kormányfők és pártelnökök arra koncentrálnak, hogy hathatós és gyors lépéseket tegyenek az állampolgárok védelmében.

Alig tudom elképzelni, hogy bármelyikünknek jut ideje fantáziálni arról, hogy más országoknak mi a szándéka. Ez költséges luxus ezekben a napokban

– írta Orbán, hozzátéve: "nincs erre időm".

A miniszterelnök úgy folytatta, hogy csak a világjárvány után hajlandó vitatkozni, és másoknak is ezt javasolja.

PM Orbán sent a letter to @EPP Secretary General Antonio López-Istúriz White (@TonoEPP). pic.twitter.com/AHdYDIyBBc — Katalin Novák (@KatalinNovakMP) April 3, 2020

Ahogy megírtuk, a felhatalmazási törvény hétfői elfogadását nemcsak az EPP tagpártjai nézik rossz szemmel. Korábban Ursula von der Leyen, az Európai Bizottság elnöke egy sajtótájékoztatón úgy fogalmazott, aggódik a magyarországi helyzet miatt.